เจ้าหนี้มึนเทขายหุ้นวินด์เอนเนอร์ยี่ไม่หมู
เจ้าหนี้ปวดหัวซื้อขายหุ้นโรงไฟฟ้า วินด์ เอนเนอร์ยี่ โฮลดิ้ง ไม่ง่าย เหตุจะโอนเงินให้นพพร&nbsp; ที่อยู่ต่างประเทศอย่างไร
20 ก.พ. 2558

เจ้าหนี้ปวดหัวซื้อขายหุ้นโรงไฟฟ้า วินด์ เอนเนอร์ยี่ โฮลดิ้ง ไม่ง่าย เหตุจะโอนเงินให้นพพร  ที่อยู่ต่างประเทศอย่างไร
แหล่งข่าวจากธนาคารเจ้าหนี้บริษัท วินด์ เอนเนอร์ยี่ โฮลดิ้ง เปิดเผยว่า ขณะนี้เจ้าหนี้ได้รับการทาบทามให้ซื้อหุ้นของนายนพพร ศุภพิพัฒน์ ที่ถืออยู่ในวินด์ เอนเนอร์ยี่ฯ ทางอ้อมผ่านบริษัท รีนิวเอเบิล เอนเนอยี ในสัดส่วน 47% จากนักลงทุนหลายรายทั้งในประเทศและต่างประเทศ ส่วนใหญ่เป็นผู้มีประสบการณ์ในการบริหารโรงไฟฟ้า
“เจ้าหนี้เป็นคนกลางที่จะหาผู้มาซื้อหุ้นให้ได้ แต่ปัญหาอยู่ที่หากการซื้อขายเกิดขึ้นแล้วจะส่งเงินให้กับนายนพพรอย่างไร เพราะนายนพพรหลบหนีคดีอยู่ในต่างประเทศ เป็นคดีอาญาพยายามฆ่า จึงไม่ถูกอายัดทรัพย์สิน เพราะนายนพพรไม่ได้ฟอกเงิน แต่การไม่มาสู้คดีกลายเป็นผู้ร้ายในต่างประเทศ จะโอนเงินออกไปให้ไม่ได้อยู่แล้ว” แหล่งข่าวเปิดเผย
อย่างไรก็ดี การซื้อขายหุ้นหากเกิดขึ้นในต่างประเทศ ก็ไม่แน่ใจว่าจะทำได้หรือไม่ หากเปิดดีลซื้อขายหุ้น และนำใบหุ้นไปให้นายนพพรลงนามในต่างประเทศ ก็จะถูกครหาว่าพบผู้ร้ายหนีคดีและไม่แจ้งเจ้าหน้าที่ก็จะกลายเป็นความผิดของที่ปรึกษาทางการเงิน
“เรื่องนี้จะต้องนำไปให้ฝ่ายกฎหมายของธนาคารเจ้าหนี้พิจารณาโดยละเอียดว่าจะทำอย่างไร หากเซ็นมอบอำนาจจะทำได้หรือไม่ ขั้นตอนเหล่านี้มีความสำคัญพอกับการเจรจาราคาหุ้นว่าจะตีราคากันอย่างไร” แหล่งข่าวเปิดเผย
นายธีรนันท์ ศรีหงส์ กรรมการผู้จัดการ ธนาคารกสิกรไทย กล่าวว่า ตัวธุรกิจโรงไฟฟ้าพลังงานลม ของวินด์ เอนเนอร์ยี่ฯ  มีศักยภาพไปได้ดี จึงมีผู้สนใจเสนอซื้อหุ้นมาหลายราย ทางเจ้าหนี้รายใหญ่ 2 ราย คือ ธนาคารกสิกรไทยและธนาคารไทยพาณิชย์จะต้องหารือกัน ซึ่งผู้เสนอซื้อหุ้นมีทั้งนักลงทุนไทยและต่างประเทศ
“ขณะนี้ธนาคารเจ้าหนี้ระงับการให้สินเชื่อโครงการก่อสร้างโรงไฟฟ้าอีก 12 แห่ง หากนายนพพรยังคงถือหุ้นอยู่ การที่เจ้าหนี้จะให้เงินกู้เป็นเรื่องยาก หากจะให้โครงการเดินหน้าต่อไปก็จะต้องลดสัดส่วนหุ้นลงมา ซึ่งผู้ถือหุ้นทุกคนก็ทราบดีว่าเป็นทางออกที่ดีที่สุด แต่จะทำอย่างไรก็ต้องพิจารณา” นายธีรนันท์ กล่าว
สำหรับวินด์ เอนเนอร์ยี่ฯมีผู้ถือหุ้นใหญ่ 63% โดยบริษัทรีนิวเอเบิล เอนเนอยี ที่มีนายนพพร ถือหุ้นในสัดส่วน 75% อยู่ก่อนดังนั้นนายนพพรจึงถือหุ้นวินด์ เอนเนอร์ยี่ฯ ทางอ้อมในสัดส่วน 47%
แหล่งข่าวเปิดเผยว่า  มีผู้ถือหุ้นบางส่วนเสนอให้เพิ่มทุนบริษัท เพื่อให้สัดส่วนหุ้นของนายนพพรลดลงเอง แต่วิธีการนี้ไม่ยุติธรรมกับนายนพพร ซึ่งทางเจ้าหนี้เองก็ไม่ต้องการให้เกิดการเอาเปรียบกัน จึงต้องพิจารณาอย่างละเอียดรอบคอบ ไม่เช่นนั้นอาจจะเกิดปัญหาในภายหลัง
ก่อนหน้านี้ นายอาทิตย์ นันทวิทยา รองผู้จัดการใหญ่ กลุ่มธุรกิจขนาดใหญ่ ธนาคารไทยพาณิชย์  ยอมรับว่าธนาคารไทยพาณิชย์กำลังเป็นที่ปรึกษาทางการเงินให้กับผู้สนใจซื้อรายหนึ่ง ซึ่งจากการพิจารณาแล้วถือว่าเป็นรายที่มีศักยภาพดีและมีโอกาสที่จะได้ซื้อหุ้นส่วนนี้สูง
ทั้งนี้ โครงการโรงไฟฟ้าพลังงานลมของกลุ่มบริษัท วินด์ เอนเนอร์ยี่ฯ เป็นโครงการที่มีศักยภาพ มีผลตอบแทนกว่า 20% สูงกว่าค่าเฉลี่ยโครงการทั่วไปที่อยู่ระดับ 10% และมีสัญญาซื้อขายไฟฟ้าระยะยาว